ბერისაყდრების ეკლესია
ბერისაყდრების ეკლესია — არქიტექტურული ძეგლი ბორჯომის მუნიციპალიტეტის სოფელ ყვიბისის აღმოსავლეთით 4 კილომეტრზე. განეკუთვნება განვითარებულ შუა საუკუნეებს. მის მშენებლობას ბორჯომის ხეობაში გრიგოლ ხანძთელის მოწაფეების თეოდორესა და ქრისტეფორეს მოღვაწეობას უკავშირებენ და შესაბამისად მისი აგების თარიღად, IX-X საუკუნეებს მიიჩნევენ. ადგილობრივი მოსახლეობის გადმოცემით, ეკლესია წმინდა გიორგის სახელობის ყოფილა. ეკლესია დანგრეულია, შემორჩენილია მხოლოდ მთავარი ნავის ჩრდილოეთ კედლის ფრაგმენტი, კამარის ძალზედ მცირე ნაწილი და აფსიდი. ჩრდილოეთის კედელზე შემორჩენილია ორი სამ საფეხურიანი პილასტრი კაპიტელებით, ხოლო მესამე პილასტრი შემორჩენილია ნაწილობრივ. ეკლესიის სამხრეთისა და დასავლეთის კედლები მთლიანად დანგრეულია. ეკლესიაში დევს სავარაუდოდ კანკელის ორი ფილა. ერთ-ერთზე ბოლნური ჯვრებია ამოკვეთილი. 2003 წლის ივლისში ჩრდილოეთის კედელთან აღმოაჩინეს სარკოფაგი. შემორჩენილია გალავნის ნაშთი. ეკლესიის ირგვლივ, მინდორში მრავლადაა ნაგებობები, სავარაუდოდ ბერების კელიებისა და სხვადასხვა სამეურნეო ნაგებობათა ნაშთები. 2010 წლიდან ბერისსაყდრების მონასტერში აღსდგა სამონასტრო ცხოვრება, აშენდა ათანასე ათონელის სახელობის ეკლესია და მის საფუძველზე დაფუძნდა მამათა მონასტერი.